《奉和御製与天下臣庶恭上玉皇大帝天帝圣号》
宋代·夏竦

皇皇至德召和平，茂烈馨香已告成。
祇报元符营紫馆，钦崇上帝薦鸿名。
夤威洁志通三境，宥密真游降九清。
淳耀先期观道秘，休成协吉顺天正。
琼干文彩云幡列，金简荧煌玉字呈。
藻卫导迎扬盛则，灵场陟降极精诚。
绵区率籲民胥悦，篆素铺观古未行。
广乐乍兼箫籟响，仙风微动佩环声。
飏烟层宙祥辉涌，称庆斋闱瑞气生。
道荫符通喜应集，中宸繁贶永充盈。

作者简介：夏竦（985—1051年），字子乔，江州德安县（今江西九江市德安县车桥镇）人。北宋时期大臣，世称夏文庄公、夏英公、夏郑公。著文集百卷、《策论》十三卷、《笺奏》三卷、《古文四声韵》五卷、《声韵图》一卷，其中：《文庄集》三十六卷等收入《四库全书》(节录自《永乐大典》)。